Kovan pakkastalven jälkeen variksien raakunta ilmoittaa kevään tulosta ja Kautun kanavalla on nähty jo ensimmäinen telkkä. Alla kutsu kokouksiin ja muita ajankohtaisia asioita.

Kutsu talvikokoukseen, joka pidetään su 10.3.2024 klo 14.00 Kalettoman majalla. Käsitellään sääntöjen mukaiset asiat. Ennen kokousta kahvit alk. klo 13.30.

Kutsu hirviseurueen kokoukseen, joka pidetään su 10.3. n. klo 15.30 Kalettoman majalla heti talvikokouksen jälkeen. Käsitellään päättynyt metsästyskausi ja suunnitellaan suuntaviivat tulevalle kaudelle.

Kokousten esityslistat ja muu kokousaineisto on tallennettu kotisivujen jäsensivuille. Esityslistaa tulostetaan kokouksiin 15 kpl ja mutta aineistoa 1 kpl kiertoon. Käy tulostamassa tarvittaessa itsellesi kokousaineisto. Mikäli et pääse jäsensivuille, niin ole yhteydessä Veijoon tai Jussiin.

Ruoveden ryhmänäyttelyt 2024 järjestetään kaksipäiväisenä näyttelynä 18. ja 19.5. Näyttelyiden kotisivut https://ruovedennayttely.com on avattu, tuomarit valittu ja ilmoittautuminen on täydessä käynnissä. Halvin ilmoittautumisjakso 35 € päättyy 15.3. Laita sana kiertämään näyttelyistä ja houkuttele koiranomistajia ilmoittamaan koiransa näyttelyyn. Näyttelyiden kotisivu löytyy helposti Google haulla esim. Ruoveden koiranäyttely 2024.

Kauriin ja peuran metsästys päättyi 15.2. Kauriskannat ovat pysyneet elinvoimaisina, mutta peurakanta on vähentynyt. Saaliina saatiin, kauriit: 4 aikuista ja 4 vasaa, yhteensä 8 kaurista ja peurat: 4 aikuista ja 2 vasaa, yhteensä 6 peuraa.

Riistankäsittelytilan (rkt) valmistumisaste on nyt n. 95 %. Tammikuussa asennettiin uudet ikkunat väliaikaisten ikkunoiden tilalle. Vielä on tekemistä keittiön, pukuhuoneen ja tarvikehankintojen osalta. Riistankäsittelytilan valmiiksi rakentaminen päätetään talvikokouksessa. Liitteenä on rkt:n toteutetut toimenpiteet syksyllä 2023 ja toteuttamissuunnitelma 2024.

Jäseniltä pyydetään ideoita rkt:n ympärivuotiseen käyttöön ja varainhankinnan talkoisiin.

Riistakolmion jälkilaskenta hiihdettiin 24.2. kuuden miehen voimin. Keli oli erittäin haastava ja sukset painuivat pohjia myöten. Jäniksiä ja ketun jälkiä näkyi tasaisesti ja kolmen eri hirviporukan jäljet. Jälkilaskennan tulospalvelu on uudella sivustolla https://luonnonvaratieto.luke.fi/ -> riista ja metsästys.

Ruokintapaikkojen riistavilja on vähissä ja ensin käytetään kaikki nyt varastossa oleva kaura pois ja uutta hankitaan tälle kaudelle vain tarpeellinen määrä. Kiitos teille ruokintapaikkojen pitäjille säännöllisestä ruokintapaikkojen hoidosta ja moni on hoitanut ruokintapaikat myös omakustanteisesti.

Supikoirat ovat jo liikkeellä; joten kytikselle ja loukut vireeseen.

Tervetuloa kokouksiin päättämään yhteisitä asioista!